ጽህፈት ቤቱ ለንጹህ የመጠጥ ውሃ ፕሮጀክት የሚውል የ487 ሚሊዮን ብር መደበ
የውሃ ልማት ፈንድ ጽህፈት ቤት ለንጹህ ለሦስት ከተሞች የመጠጥ ውሃ ፕሮጀክት የሚውል የ487 ሚሊዮን ብር ብድር መፍቀዱን  አስታወቀ ።የውሃ ልማት ፈንድ ጽህፈት ቤት ዋና ዳይሬክተር አቶ ዋና ዋኬ በዛሬው ዕለት በሠጡት  መግለጫ እንደገለጹት ጽህፈት ቤቱ ለወራቤ፣ ጨንጫና ለገጣፎ ከተሞች የንፁህ  መጠጥ ውሃ  ፕሮጀክት ግንባታ የሚውል የ487 ሚሊዮን ብር የብድር ስምምነት ከሦስት ከተሞች ጋር  ፈጽሟል።የውሃ ፈንድ ጽህፈት ቤቱን በመወከል የጽህፈት ቤቱ ዋና ዳይሬክተር አቶ ዋና ዋኬ የተፈራረሙ ሲሆን ሦስቱን ከተሞች በመወከል የከተሞቹ አስተዳደር ኃላፊዎችና የውሃ አገልግሎት ተጠሪዎች ስምምነቱን ፈርመዋል ።በስምምነቱ ወቅት እንደተገለጸው  የውሃ ልማት  ፈንድ ጽህፈት ቤቱ በሚመድበው የ487 ሚሊዮን   ብር  በጀት  60 በመቶ የሚሆነውን ወጪ የሚሸፍን ሲሆን 40 በመቶ የሚሆነውን የግንባታ ወጪ ደግሞ  ክልሎችና የተለያዩ ባለድርሻ አካላት እንደሚሸፍኑ  ተመልክቷል ።በጽህፈት ቤቱ  የፕሮጀክት ክትትልና ግምገማ ዋና ሥራ ሂደት ተወካይ አቶ መንገሻ በበኩላቸው  እንደገለጹት የመጠጥ  ውሃ ፕሮጀክቶቹ  በደቡብ ክልል  በሚገኙት የወራቤና ጨንጫ ከተሞች እንዲሁም በኦሮሚያ ክልል ለገጣፎ ከተማ  ግንባታቸው  በሁለት  ዓመት  የሚጠናቀቅ ሲሆን  ከ 200ሺህ በላይ ሰዎች ተጠቃሚ ያደርጋሉ ብለዋል ።የውሃ  ልማተ ፈንድ ጽህፈት ቤት እስካሁን ፋይናንስ ያደረጋቸው ፕሮጀክቶች ብዛት 92 የደረሱ ሲሆን ከ 9 ቢሊዮን ብር በላይ የብድር ስምምነት ፈጽሟል ።          